
Spre traducerea Bibliei 


Eram la seminar şi învățam pentru a deveni preot. Nu ştiam ce 
înseamnă să ai un Mântuitor personal. Dintr-o pornire lăuntrică îl 
iubeam fără să-L cunosc. 


Câteodată mă gândeam la viitoarea mea slujbă, dar nu puteam 
vedea cum va fi. într-o zi am primit de la directorul seminarului un catalog 
cu foarte multe cărți religioase din străinătate. Am rămas uimit când am 
văzut atât de multe cărți creştine, întrucât pe vremea aceea, la noi în țară, 
erau foarte puține. 


Am început să comand aceste cărți şi să le citesc. Pe când le citeam, am aflat 
că toate vorbeau despre o viață creştină deosebită, cu totul diferită de viața 
religioasă de la noi. Ideea unei astfel de vieți mă înflăcăra din ce în ce mai 
mult şi îmi ziceam mereu: „Asta are să fie slujba mea când mă voi face preot: 


să fac cunoscut poporului nostru această viață”. Dar cum? 


Nu m-am mulțumit să aştept până mă fac preot. Am început încă din 
seminar să traduc câteva capitole din aceste cărți; uneori chiar cărți întregi, 
şi să le trimit spre publicare aproape la toate revistele religioase din țară. Mă 
aşteptam să văd viața despre care imi vorbeau ele. Dar viața nu venea. 


Când eram la Universitate, din economiile mele şi banii pe care-i primeam ca 
pedagog la seminar şi cântăreț la biserică, am început să tipăresc câteva din 
aceste capitole şi chiar cărți şi tractate, şi să le împart prin ţară. Dar cu 
toată această lucrare, viața pe care o aşteptam nu venea. 


Mă miram şi ziceam: „Ciudat lucru! Sunt aceleaşi cărți, aceleaşi gânduri: de 
ce nu vine aceeaşi viață despre care vorbesc ele?” Am început să mă gândesc 
mai temeinic şi să citesc cărțile cu mai multă atenție. Cu prilejul acesta, am 
băgat de seamă că toate cărțile vorbeau de o singură carte: Biblia, în ele se 
spune că fiecare trebuie să aibă Biblia, s-o citească zilnic şi s-o trăiască. 
„Hm, îmi ziceam eu, iată un lucru pe care nici eu nu-l fac. Asta trebuie să fie 
pricina pentru care viața zăboveşte să vină”. Am început să citesc Biblia în 
fiecare zi dar - după câteva zile - Biblia nu-mi mai plăcea. Aveam înaintea 
mea o traducere aşa de proastă că n-o puteam înțelege. Mă miram cum de 
putea cineva să laude Biblia aşa de mult, când eu nu găseam nimic demn de 
laudă în ea. Dar când am început s-o citesc într-o altă limbă, am înțeles-o şi 
mi-a plăcut. 


„„Hei, mi-am zis eu, dacă e ca poporul nostru să capete viața creştină prin 
Biblie, trebuie să aibă o traducere pe care s-o înțeleagă. Dacă eu nu înțeleg 
traducerea de față, cum vor putea s-o înțeleagă ei?!" 


Atunci am început să mă gândesc să fac o altă traducere. Am început să 
traduc Evanghelia după Matei pentru mine. Dar greutatea era cu ce să o 
tipăreşti? Nu puteam să mă gândesc să tipăresc Biblia cu economiile mele, 
fiindcă era prea mare, în acelaşi timp, tipăream mereu cărți mai mici, apoi 
am tipărit un calendar cu gânduri creştine pentru fiecare zi. Cineva a trimis 
acest calendar doamnei C., care era la Geneva. Era ceva nou la noi în țară. 
Dânsa mi-a scris apoi cu privire la el. Când a venit în țară, m-a rugat să vin 
s-o văd. Am vorbit despre lucrarea mea, i-am spus că mă gândesc să fac o 
nouă traducere a Bibliei: „Tocmai acesta este şi gândul meu”, mi-a răspuns 
dânsa. 


Avea o sumă de bani, pe care o consacrase Domnului tocmai pentru acest 
scop: răspândirea Bibliei în ţară. 


Aşa că s-a bucurat când a văzut că eu sunt gata să fac o altă traducere. 
Acum tiparul era asigurat, deci m-am apucat imediat de lucru. 


Întoarcerea mea 


(3) Pe când lucram la traducerea Noului Testament, a trebuit să caut 
A fiecare cuvânt în greceşte, într-un dicționar, ca să-i văd înțelesul. Şi 
i pe când făceam lucrul acesta, m-am trezit cu totul cu alte păreri 
ÂX despre lucrurile cele mai obişnuite. De pildă, când am văzut că 
Biblia vorbeşte aşa de mult despre păcat, m-am gândit că păcatul 
trebuie să fie ceva grozav înaintea lui Dumnezeu, dacă EI vorbeşte atât de 
mult despre păcat. Negreşit, totdeauna am crezut că păcatul trebuie să fie 
ceva foarte rău înaintea lui Dumnezeu, dar dacă m-ar fi întrebat cineva: 


— Ce este păcat? 

I-aş fi răspuns: 

— Dacă omori pe cineva, ai făcut un păcat. 

— Cine e un păcătos? 

— Ucigaşul e un păcătos şi locul lui este la închisoare. 


Dar când am citit că „oricine se mânie pe fratele său va cădea sub pedeapsa 
judecății” (Matei 5.22), am rămas uimit, fiindcă ştiam că toți se mânie în 
fiecare zi. Dacă ai de a face cu persoane supărăcioase, nu poți altfel decât să 
te superi. Şi dacă toți se supără, nu se poate ca lucrul acesta să fie aşa de 
grav. N-am putut să pricep versetul acesta şi am trecut mai departe. Când 
am ajuns la versetul din epistola către Romani, care spune că: „Toţi au 
păcătuit”, nu am putut fi de acord cu el, fiindcă ziceam: „Eu cunosc foarte 
multe persoane care n-au omorât niciodată pe nimeni şi nu sunt în 
închisoare. Nu pot pricepe de ce spune Biblia că toți au păcătuit. Dacă nu 
cunosc pe alții, măcar mă cunosc pe mine însumi. Eu n-am omorât pe 
nimeni, n-am fost în închisoare, aşa că nu pot spune că sunt un păcătos”. 
N-am putut înțelege nici versetul acesta, l-am lăsat şi am trecut mai departe. 


Când am ajuns la celălalt verset: „Nu este nici un om neprihănit. Nu este nici 
un om care să facă binele..." m-am înfuriat puţin pe locul acesta., Asta n-o 
pot crede”, mi-am zis eu. „Fiindcă eu cunosc multe persoane care au făcut 
multe lucruri bune. Şi dacă nu cunosc pe alții, mă cunosc pe mine. Am făcut 
o mulțime de lucruri bune, împărțind broşuri, dând ceva bani pentru 
Dumnezeu şi aşa mai departe. Şi acum ce fac? Fac o foarte frumoasă 
lucrare: traduc Biblia în limba poporului meu. Dar atunci de ce spune Biblia 
că «nu e niciunul care face binele», când eu văd că este cel puţin unul... sunt 


eu însumi." N-am putut pricepe şi am mers mai departe. Când am venit la 
un alt verset din epistola către Romani, care spune că: „Plata păcatului este 
moartea", am zâmbit şi am zis: „E cu putință să crezi asemenea lucruri, 
fiindcă toată lumea moare: fie buni, fie răi. Ce fel de plată a păcatului e 
aceea dacă fiecare o capătă?" Aşa că nici asta n-am înțeles-o şi am mers mai 
departe. 


Când am ajuns la versetul din Apocalipsa 20.14 care vorbeşte despre a 
„doua moarte”, adică iazul de foc, mi-am zis: „Asta-i moartea ca plată a 
păcatului. Dar asta-i ceva groaznic. Aş vrea să ştiu cine e acolo în iazul de 
foc”. Şi, când am văzut că în iazul cu foc sunt ucigaşii (Apocalipsa 20.8), mi- 
am zis: „Foarte bine, ucigaşii trebuie să fie acolo, pentru că sunt mai 
păcătoşi”. Apoi am cercetat mai îndeaproape tot versetul ca să văd cine mai e 
acolo. Şi, spre marea mea uimire,, am descoperit că acolo sunt şi mincinoşii. 


„Cum" mi-am zis eu, e minciuna un păcat aşa de mare ca să fie pedepsită cu 
aceeaşi pedeapsă ca uciderea? Doar orice om spune minciuni în fiecare zi. Şi 
nu numai una, ci multe şi de felurite soiuri: minciuni de afaceri, minciuni de 
nevoie, minciuni de linguşire, minciuni de politețe, etc. Şi dacă e aşa, mi- 
aduc aminte că şi eu am spus o mulțime de minciuni în viața mea. De pildă, 
când eşti acasă şi vine cineva pe la tine şi tu nu vrei să te vadă, spui că nu 
eşti acasă. Asta înseamnă o minciună." Aşa că acum m-am încredințat de-a- 
binelea că eram un păcătos. Dar nu numai un păcătos, ci un păcătos 
osândit, care mergea spre iazul cu foc. Atunci a început să-mi fie frică şi îmi 
ziceam mereu: „Nu vreau să mă duc acolo în ruptul capului”. 


Nu cunoşteam însă calea mântuirii. Nu ştiam ce să fac ca să nu merg în 
iazul cu foc. Am cercetat mai departe. Când am ajuns la versetul acela din 
epistola către Romani, care spune că: „toți sunt socotiți neprihăniți fără 
plată", am zâmbit şi am zis: „Ce ciudat! Cartea asta e plină de lucruri care se 
bat cap în cap. Până acum am văzut că toţi sunt păcătoşi, osândiți să 
meargă în foc şi acum deodată iată-i pe toți «socotiți neprihăniți fără plată». 
Care e deosebirea?” Şi, citind mai cu luare aminte versetul acesta, am văzut 
că era şi e o deosebire. 


Da, „socotiți neprihăniţi fără plată”, dar prin credința în sângele lui Isus 
Hristos, pe care Dumnezeu L-a dat ca jertfă de ispăşire pentru păcate. „A”, 
mi-am zis, „Domnul Isus a murit pentru păcate. E adevărat?” învățasem la 
şcoală că el a murit pentru păcatele întregii lumi (| loan 2.2). Dar la ce-mi 
foloseşte mie lucrul acesta, când eu sunt un păcătos şi păcatele mele nu 
sunt iertate? Dar, dacă a murit pentru păcatele întregii lumi”, mi-am zis eu, 
„a murit pentru păcatele mele, fiindcă şi eu sunt unul din lume”. Oricum ar 
fi, văd din cartea aceasta că este o iertare a păcatelor, că Domnul Hristos a 
murit şi pentru mine, deci iertarea aceasta e şi pentru păcatele mele. Slavă 
Domnului! Dacă voi zice lui Dumnezeu: „Doamne, eu nu cunosc decât cartea 
aceasta. Tu ai zis că e Cuvântul Tău. Eu am citit în ea că Domnul Hristos a 
murit pentru mine, am luat iertarea pentru mine. Dacă mă vei osândi, nu-i 
vina mea, fiindcă am crezut ce spune Cuvântul Tău." Şi aşa am luat pentru 
mine iertarea păcatelor. 


Acesta a fost cel dintâi pas. Al doilea pas a fost când am descoperit că n- 
aveam un Mântuitor mort, ci un Mântuitor viu, cu care puteam intra * în 
legătură. El a murit pentru păcatele noastre, dar a şi înviat ca să ne facă 
neprihăniți. Şi acum e un Mântuitor viu. „Bun', mi-am zis, „tocmai asta e 
ce-mi trebuia, îmi place să am o persoană vie, căreia să-i pot vorbi". Dar cea 
mai mare bucurie a mea a fost când am descoperit că El este nu numai un 
Prieten viu, căruia îi pot vorbi, ci că în Mântuitorul cel viu am puterea să 
birui păcatul, pentru că El a frânt puterea vrăjmaşului prin învierea Lui. 
Dacă lucrul acesta e adevărat, vreau să-l iau pentru mine însumi, fiindcă nu 
mai vreau să trăiesc în păcatul care a omorât pe Mântuitorul meu. 


Eu îmi închipuiam că păcatul face parte din firea noastră, că nu puteam 
altfel, că trebuie să păcătuim. Ce bucuros am fost când am descoperit că 
există o astfel de putere care biruie păcatul. Astfel L-am luat ca Mântuitor 
viu al meu. Cel din urmă pas a fost când am descoperit că Ele şi Domn. 
Domn înseamnă stăpân. El e stăpân, iar noi suntem robi. Noi nu mai 
suntem ai noştri, ci suntem ai Lui cu tot ce avem şi cu tot ce suntem. Când 
am văzut că apostolul Pavel era un rob al lui Isus Hristos, am zis: „dacă 
apostolul Pavel era un rob, cu atât mai mult trebuie să fiu eu rob." Şi aşa L- 
am luat ca Domn şi Stăpân al meu, care n-are decât să poruncească, iar eu 
să ascult. Şi ce Domn şi Stăpân minunat e EI, căci te poţi încrede deplin în 
EI. 


Aşa m-am întors la Dumnezeu. Acum ştiam că eram născut din nou, un 
copil al lui Dumnezeu. Ştiam că de acum trebuia ca toate să se înnoiască în 
viața cea nouă. Şi cel dintâi lucru pe care ar trebui să-l înnoiesc a fost 
traducerea Bibliei, la care lucram. Căci îmi ziceam: „Traducerea de până 
acum e făcută de omul cel vechi. Eu sunt un om nou şi trebuie să am o 
nouă traducere făcută de omul cel nou. Am început traducerea din nou, dar 
acum nu mai citeam Biblia cu întrebările de mai înainte, când ziceam: Se 
poate? Să fie adevărat? etc., ci cu alte întrebări, şi anume: Am eu ce spune 
cartea aceasta? Sunt eu ce spune ea? Dacă nu, de ce nu sunt şi de ce n-am? 
Dacă da, slavă Domnului! 


O întărire şi un început 


Acum greutatea era că eram singura persoană care începuse o 
viață nouă în felul acesta. Citisem şi alte cărți care întăreau cele 
> de mai sus. Dar erau... cărți. Aşa că am început să mă gândesc: 

AN NN „viața asta e foarte frumoasă, dar cine ştie dacă nu e numai o 

închipuire a mea, fiindcă am căpătat-o numai prin citirea şi 
cercetarea Bibliei!" Dar acum fiecare verset mi se înfățişa într-o lumină 
nouă. Şi versetul acesta din Filipeni 4 mi-a venit în minte: „In orice lucru 
aduceţi cererile voastre la cunoştinţa lui Dumnezeu prin rugăciuni şi cereri”. 
„Doamne", am zis eu, „nu pot să spun că sunt un necredincios. Cred orice 
lucru din Cuvântul Tău, dar nu ştiu dacă sunt pe calea cea bună. insă dacă 
îmi dai prilej să văd un alt suflet venind la Tine, în acelaşi fel, voi fi deplin 
încredințat că sunt pe calea cea bună." 


M-am rugat. După trei luni, m-am pomenit, într-o dimineaţă, cu doi tineri de 
la Şcoala Militară din Botoşani care m-au întrebat cum pot să fie pregătiți 
pentru moarte. „Fiindcă”, ziceau ei, „trebuie să plecăm în curând pe front şi 
cine ştie dacă nu vom muri! Şi trebuie să spunem adevărul că nu suntem 
gata de moarte. Dumneavoastră ca preot trebuie să ştiţi cum poate fi cineva 
pregătit pentru moarte",,Da", am zis eu, „bine că aţi venit acum, fiindcă dacă 
aţi fi venit acum trei luni, n-aş fi putut să vă răspund la această întrebare. 
Domnul Hristos a murit pentru păcatele voastre şi, dacă luaţi pentru voi 
acest fapt şi vă daţi viața şi inima în mâna Lui, aveți iertarea păcatelor chiar 
în această clipă. lar dacă vă duceți pe front şi muriți, Mântuitorul vă 
aşteaptă să vă primească la El. Dar dacă vă veți întoarce, veți avea de făcut 
ceva pentru el şi anume să spuneți şi altora cum pot fi pregătiți pentru 
moarte”. S-au bucurat de această veste. Au primit-o îndată şi s-au întors la 
cazarmă, spunând celorlalți că sunt mântuiți şi că păcatele le sunt iertate. 
Unii i-au luat în râs, alţii doreau să mai audă despre aşa ceva. Duminica 
următoare, au mai venit cu alții şi le-am spus adevărul şi lor. Unii din ei s- 
au hotărât pentru Domnul şi, după câtăva vreme, era un număr destul de 
mare de suflete, cu care petreceam fiecare duminică după masă împreună, 
de la ora două până pe la nouă seara. 


Aveam mult timp la dispoziție, aşa că am simţit nevoia unei schimbări. 
Fiindcă toți eram tineri, ne-ar fi plăcut să cântăm, dar nu ştiam ce să 
cântăm. Cântece din lume nu puteam cânta, iar cântări creştineşti nu 
aveam nici una. Dar, printre cărțile pe care le comandasem, la început, era 
şi o carte de cântări. M-am uitat prin ea şi am văzut că erau foarte frumoase 
Într-adevăr. Păcat că erau în altă limbă, nu în româneşte. 


Acum însă obişnuiam să mă duc la Mântuitorul cu toate problemele şi i-am 
zis: „Mântuitorule, vezi în ce greutate mă aflu. Eu nu sunt un mare 
muzicant, dar Tu poţi să-mi dai putere să traduc câteva cântări”. M-am 
rugat astfel mai multă vreme, apoi am încercat, şi, după multă trudă, am 
tradus o cântare şi apoi altele, în duminica următoare, când au venit tinerii 
la mine, le-am spus că toate trebuie să se înnoiască în viața cea nouă, chiar 
şi cântarea. Ca urmare, am început să le cânt cântarea pe care o 
tradusesem. Le-a plăcut foarte mult şi, la ultima strofă, au început toți să 
cânte. Am cântat timp de o oră, încât au învățat cântarea pe dinafară, apoi 
s-au întors la cazarmă şi au cântat-o şi acolo. Mulți din camarazii lor au 
început să zică: .Asta-i frumos, aceştia se duc şi petrec cu muzică duminica. 
Trebuie să ne ducem şi noi la petrecere”. Au venit să petreacă şi mulți dintre 
ei s-au hotărât pentru Domnul. Aşa a fost începutul. 


Câteva fapte izbitoare au făcut să se întindă mişcarea. 


Una dintre ele a fost întoarcerea la Dumnezeu a unui necredincios. Era un 
tânăr cult, dar care nu credea în nimic. Prietenii noştri, la început, doreau 
să-l facă şi pe el să vină să audă Evanghelia, dar el nu voia. Unul dintre cei 
care s-au hotărât pentru Dumnezeu s-a îmbolnăvit. Doctorul i-a spus să 
mănânce miere, dar miere nu se găsea în oraş în timpul războiului. El şi-a 
adus aminte că la mine mâncase miere la ceai. A rugat pe prietenul lui 
necredincios să vină la mine şi să-i aducă puţină miere. Necredinciosul nu 
voia să vină, căci zicea: „Omul acela işi are părerile lui, eu le am pe ale mele, 
şi nu vreau să mă cert cu el”. Dar prietenul lui i-a zis: „Dacă tu n-aduci 
vorba de credinţă, el nu începe”. „A, dacă e aşa”, a zis el în cele din urmă, 
„am să mă duc”. 

A venit, şi a mai luat un alt prieten cu el. „Fiindcă zicea el, „cine ştie, poate 
că ajungem la ceartă din cauza părerilor noastre deosebite şi măcar să fim 
noi doi, iar el unul”. Când au venit, am început să vorbim despre toate: cum 
e vremea, cum merge războiul, etc., dar nici vorbă despre credință. Prietenul 
lui, care nu ştia nimic despre hotărârea camaradului său, şi-a zis: „Suntem 
în casa unui preot. Vorbim despre toate, numai despre religie nu. Nu este 
frumos. Trebuie să vorbim puțin şi despre credință, chiar dacă nu credem”. 
Şi a început să spună că „acum lumea nu mai crede în nimic”. Fără îndoială, 
m-am folosit de prilejul acesta şi am început să vorbesc despre Evanghelie. 
Necredinciosul s-a supărat foc. A început să-mi spună o mulțime de lucruri 
neplăcute. 


Eu am aşteptat până s-a liniştit şi apoi am început să vorbesc despre 
Mântuitorul. El a ascultat foarte liniştit şi, la urmă, a zis doar atât: „De ce 
nu ni se spun astfel de lucruri la şcoală?" „Pentru că”, am zis eu, „n-au 
trecut prin ele şi nu le au”. Lui îi plăcea să citească. l-am dat o carte şi l-am 
rugat să vină duminica viitoare şi să-mi spună dacă i-a plăcut. 


în duminica viitoare, când a venit, l-am întrebat despre carte. A spus că i-a 
plăcut foarte mult şi că tot ce a găsit în ea era foarte adevărat. „Dacă e 
adevărat", i-am zis eu „trebuie să iei o hotărâre”. „Am şi luat-o”, a răspuns el. 


„Ce hotărâre?" l-am întrebat eu nerăbdător. „M-am hotărât pentru Domnul 
Hristos”. Ce bucurie pe noi, mai ales că el avea oarecare trecere printre 
tovarăşii lui, ca unul care era citit. El, prin pilda lui, a adus şi pe alții. 


Aveam şi un foarte bun muzician, care a pregătit un cor. într-o zi, el era la 
carceră şi citea o carte despre rugăciune. Un prieten al lui l-a văzut şi a 
început să râdă de el. Apoi, a zis:„Dacă este adevărat că prin rugăciune se 
poate face atât de mult, roagă-te ca diseară pe la ora şase să-mi dea drumul 
din carceră şi să mă duc la laşi. Atunci am să mă întorc şi eu la Domnul”. 
Muzicianul şi-a zis: De ce n-ar putea face Dumnezeu lucrul acesta? Doar 
este spre slava lui”. Apoi a zis prietenului său:„Dorinţa ţi se va împlini”. Apoi 
s-a retras pentru câteva minute, s-a rugat într-un colț şi a început să 
citească mai departe. 


Spre marea mirare a celorlalți, pe la şase seara, a venit un soldat şi a zis: „L. 
e liber şi are ordin să plece îndată la Iaşi”. Ce răsunet a avut această 
întâmplare în cazarmă! Fiecare a ştiut de ea. Duminica viitoare, şi mai mulți 
au venit să audă vestea Evangheliei. Aşa a început mişcarea 


Lucrul la o şcoala normală 


Când s-a terminat războiul, doi dintre cei întorşi la Dumnezeu 
datorită întâlnirilor noastre duminicale au fost nevoiți să se ducă 
la şcoala normală de la B. să-şi finalizeze studiile ca să se facă 
învățători. Simțeau că trebuie să facă şi acolo ceva pentru 
Domnul, dar nu vedeau ce. Nu puteau nici să predice, nici să 
vorbească prea mult cu colegii lor despre Domnul Isus. Erau într-o mare 
încurcătură. 


Puteau însă să se roage. S-au hotărât să se ducă pe malul râului, în pădure, 
şi să se roage. Au spus Domnului cam aşa: „Doamne, Tu ştii că noi nu 
putem să predicăm şi nu putem vorbi prea mult colegilor despre Tine. Dar 
Tu cunoşti sufletele din şcoala aceasta şi nevoia lor de un Mântuitor. Te 
rugăm să faci pe cei ce sunt frământaţi de gândul mântuirii să vină la 
adunarea noastră . Noi nu vrem să vorbim nimănui şi nu chemăm pe 
nimeni”. Aşa au şi făcut. După patru zile, a venit la ei un coleg şi le-a zis: 
„Am băgat de seamă că în fiecare seară voi vă duceți în pădure. Puteţi să-mi 
spuneți şi mie ce faceți acolo?" Cei doi au rămas cam încurcaţi, dar au spus: 
„Ce facem noi poate nu ţi-o plăcea”. „Ce anume?” a întrebat el. „Ei, ne rugăm 
şi noi”. „Tocmai de asta am nevoie şi eu”, a zis el. „Cam bănuiam eu aşa 
ceva. Vreți să mă lăsaţi să vin şi eu cu voi?” „Cu siguranță!” a fost răspunsul 
celorlalți. Ce bucurie a fost pe ei când au văzut că rugăciunea lor fusese 
ascultată aşa de curând. Acesta a fost începutul. Apoi au venit şi alții, aşa 
că, după o vreme, erau destul de mulți cei care se duceau frecvent şi se 
rugau. 


Mulţi dintre ei s-au întors la Domnul numai venind la această adunare de 
rugăciune. Fără îndoială, n-au mai putut rămâne ascunşi acum. Colegii lor 
au auzit. Unora le-a plăcut, altora nu. Se înțelege, nu prea le plăcea să se 
lase de păcat. Aşa că a început, ca de obicei, o mică prigonire. 


Câţiva colegi neântorşi la Domnul s-au hotărât într-o seară să se ducă după 
ei la adunarea de rugăciune şi să arunce cu pietre în ei. Credincioşii au 
auzit, dar au luat hotărârea să se ducă fără teamă, ca de obicei. S-au dus şi 
au început să se roage. Apoi au venit cei neântorşi la Domnul cu pietre în 
mâini. Cel ce se ruga i-a văzut venind şi a început să spună în rugăciunea 
lui: „Şi acum, Doamne, ai milă de cei ce vin cu gânduri rele împotriva 
noastră şi atinge-le inima”. Deodată cel care era în fruntea cetei a aruncat 
şapca şi pietrele jos, şi a îngenuncheat şi el, mişcat de cuvintele rugăciunii 
pe care o auzise. Toţi ceilalți au făcut la fel. Astfel i-a izbăvit Domnul şi au 
avut o foarte bună adunare de rugăciune în seara aceea. După două luni, au 

isprăvit şcoala şi a trebuit să plece. S-au despărțit la gară, după o foarte 
frumoasă adunare de rugăciune pe care au avut-o pe marginea râului pe o 
lună frumoasă, înainte de venirea trenului, trenul care avea să-i împrăştie în 
lungul şi în latul ţării. 


Iată încă o întâmplare din viața lor. Unul dintre aceştia, necredinciosul de 
care am vorbit la început, care era un bun creştin acum, era foarte sărac 
pentru că războiul abia se terminase, înainte de izbucnirea războiului, unul 
dintre prietenii lui i-a lăsat ca moştenire, în caz de moarte, un cufăr cu 
cămăşi pe care le-a dat spre păstrare unui alt prieten care locuia prin 
apropiere. Proprietarul cămăşilor murise, iar tânărul era acum stăpân pe ele. 
Gândul la aceste cămăşi a pus aşa de mult stăpânire pe el, încât nu putea 
să mai vadă sau să se mai gândească la altceva decât la cămăşi. Se gândea 


bietul om ce bine are 


să fie când are să pună mâna pe ele! Dar în curând şi- 


a dat seama că gândul la cămăşi era gata să ia locul Mântuitorului. Atunci a 
luat o hotărâre bărbătească. S-a dus la prietenul lui, a luat cufărul cu toate 
cămăşile acelea frumoase şi a venit pe marginea râului. A desfăcut cufărul şi 
a început să arunce în apă toate cămăşile una câte una, numai ca să scape 
de gândul grozav care pusese stăpânire pe el. „Şi astfel", zicea el, „am fost 
slobod. Mi-am căpătat iar pacea tulburată de cămăşi. Era mai bine să fiu 
slobod şi cu Mântuitorul decât cu cămăşile şi fără Mântuitorul. Din clipa 
aceea viața mea a fost plină de bucurie şi putere. Mai târziu Domnul mi-a 
dat alte cămăşi în locul celor pe care le pierdusem pentru EI”. 


Întoarcerea unui preot şi lucrarea 
Sa 


Cam pe vremea aceea a trebuit să mă duc la Bucureşti ca să-mi 
tipăresc traducerea. Acolo aveam un prieten preot. Era văduv. 
După moartea soției sale, îl frământa mult gândul să aducă 
suflete la Domnul Hristos. Dar nu ştia cum. El auzise despre 
întoarcerea mea şi despre lucrarea începută. Eram în 
corespondență. l-am scris câte ceva, dar n-a înțeles nimic. Când am venit la 
Bucureşti, l-am văzut şi am început să stăm de vorbă asupra Evangheliei. 

hu putea pricepe că el, preot cum se cade şi dintre cei mai buni, era un 
păcătos şi nu putea să creadă că el trebuie să se întoarcă la Dumnezeu: era 
prea bun pentru aşa ceva! După multă vorbă şi supărare din partea lui, a 
spus că vrea să mă audă predicând în biserica lui şi că, dacă mai multă 
lume o să se întoarcă la Dumnezeu, „are să vadă”. După ce am predicat de 
câteva ori, mi-a spus că vrea să înceapă să predice şi el, despre „intoarcerea 
a Dumnezeu”. ,Bun”, i-am răspuns eu, „dar trebuie să fii întâi tu întors la 
Domnul". „N-are a face”, a zis el, „am să predic altora”. A început să predice. 


Într-o duminică, pe când predica şi zugrăvea grozăvia păcatului, a sfârşit 
prin a vedea grozăvia propriului său păcat şi s-a întors la Dumnezeu prin 
propria sa predică, în timp ce căuta să întoarcă pe alții la Dumnezeu. De 
atunci a început să predice prin puterea Duhului lui Dumnezeu. Venea lume 
din toate părțile. Biserica era plină, dar nu se vedea nici un rod. „Ce va să 
zică asta?" mă întreba el într-o zi. „Sunt întors la Dumnezeu, predic 
Evanghelia, dar nimeni nu se întoarce la Dumnezeu”. Eu i-am zis: „Vezi că 
unii din ascultători sunt foarte atenţi la predică. Cheamă pe câţiva dintre ei 
la tine acasă marți seara să vorbim cu ei despre sufletul lor”. 


Pentru prima dată ne-am adunat cinci persoane. După ce am vorbit mai 
mult asupra Evangheliei, urmarea a fost lămurirea unui suflet. Acesta a fost 
începutul. Apoi au venit alții şi, în curând, odăița preotului a fost plină. La 
început lucram numai pentru bărbaţi. Pe femei nu le lăsam să vină. Ele 
auzeau însă acasă de la bărbații lor şi ne-au cerut voie să vină şi ele. Le-am 
spus să mai aştepte. Au aşteptat, până când într-o seară au venit acolo fără 
să ne mai ceară voie. Aşa că a trebuit să le vestim Evanghelia şi lor. Dar, în 
curând, odaia devenise neîncăpătoare şi a trebuit să luăm sala unei şcoli. 
Acolo predicam amândoi, o dată pe săptămână, şi venea multă lume să 
asculte Evanghelia. Mulţi s-au întors pe atunci la Dumnezeu. 


În acelaşi timp mi-am tipărit traducerea Bibliei, apoi mai multe tractate şi 
cărți pentru înaintarea în viața creştină, precum şi publicaţia „Adevărul 
Creştin" pentru evanghelizare. Mulți şi-au pus pentru prima oară întrebarea 
dacă sunt sau nu mântuiți, şi unii dintre ei s-au întors la Dumnezeu prin 
citirea tractatelor, cărților sau a publicaţiei. 


Se înțelege că o asemenea lucrare hotărâtă după Evanghelie nu putea să fie 
lăsată în pace de marele vrăjmaş al sufletelor: Satana. El nu poate fi 
mulțumit şi nici n-a fost. Ba încă a fost foarte furios şi a stârnit o mare 
împotrivire. Domnul a biruit, măcar că prietenul meu a fost dat afară. 


Mulţi dintre cei întorşi la Dumnezeu au fost o dovadă minunată despre 
lucrarea Duhului în sufletele lor. Unii din ei au învățat carte numai ca să 
poată citi Noul Testament. 


lată acum şi o pildă despre felul cum lucra Duhul în suflete. Noi obişnuiam 
să învăţăm pe cei întorşi la Domnul că, îndată ce s-au hotărât pentru 
Hristos, Satana are să vină să-i încerce din nou, fiindcă nu-i place niciodată 
să urmăm pe Mântuitorul. „Când faci ceva care ține de omul cel vechi”, 
ziceam noi, „Satana se bucură, dar Mântuitorul e foarte trist”. O femeie 
întoarsă la Domnul a luat aceste cuvinte pentru ea. într-o zi, pe când 
mătura casa şi voia să pună nişte perdele, iată că ele au căzut, înainte de 
întoarcerea ei, femeia se supăra foc când i se întâmpla aşa ceva şi drăcuia şi 
blestema. Acum însă şi-a adus minte că „lucrurile vechi au trecut” şi că era 
„0 făptură nouă în Hristos”. S-a uitat împrejur şi, ca şi când Satana ar fi fost 
de față şi l-ar fi văzut, i-a zis: „Nu zic, mă, nu zic! Degeaba vrei să mă faci să 
zic vorbe rele”. Apoi a încercat din nou să pună perdele. Dar iar au căzut. 
Atunci iar s-a întors într-o parte şi a zis:,,Nu zic, mă, nu zic! Să faci tu ce ai 
vrea, nu zic!" lar a încercat să pună perdele. Dar înainte de a încerca, s-a 
uitat la Domnul şi a zis în inima ei: „Acum, Doamne, e rândul Tău! Ela 
încercat de două ori! Ajută-mi Tu”. Şi când a încercat din nou, perdelele nu 
au mai căzut, iar femeia a lăudat pe Domnul pentru biruința câştigată. 


Şi câte astfel de pilde s-ar putea înşira! 


Cuvântul într-o şcoală de fete 


Voi încheia cu o frumoasă dovadă despre puterea Cuvântului lui 
k Dumnezeu. Am fost rugat să dau lecții de religie intr-o şcoală, 
Fi unde erau mai multe fete de la ţară. La început, nu voiam, fiindcă 

mă temeam să nu-mi pierd vremea vorbindu-le. Mai pe urmă, am 

acceptat, în primele luni, a fost extrem de greu. Bietele fete n- 
aveau nici o idee de Cuvântul lui Dumnezeu şi erau pline de credințe 
deşarte. Am dat fiecăreia un Nou Testament şi le-am rugat să citească în 
fiecare zi. Apoi am început să citesc şi eu cu ele, căutând să le lămuresc un 
verset pe săptămână prin întrebări şi răspunsuri. Se înțelege că, în toate 
aceste lecţii, căutam să le pun înainte cât se poate de lămurit calea 
mântuirii. După câteva luni, totul părea în zadar. Dar, la urmă, a început să 
se vadă ceva rod şi multe din ele s-au hotărât pentru Isus. Clipele cele mai 
frumoase au fost la examenul de la sfârşitul anului. Nu-mi plăcea să fac un 
examen, dar regula şcolii îl cerea. Trebuia ca ele să înveţe în fiecare 
săptămână versetul pe care li-1 lămuream când făceam lecţia. Aşa că acum 
ştiau multe versete pe dinafară. Pentru examen, le-am spus să pregătească 
fiecare câte un verset, ca apoi să văd ce au înțeles din el. în ziua 
examenului, am rămas mirat, cât de mult ştiau aceste fete simple despre 
calea mântuirii. De pildă una din ele mi-a spus versetul 28 din Matei 11: „ 
Veniţi la Mine toți cei trudiți şi împovărațţi, şi Eu vă voi da odihnă." „Ce 
înseamnă asta?" am întrebat-o eu. „Ce înseamnă Veniţi la Mine? „Ei', a 
răspuns ea, „inseamnă ce spune. Dumneavoastră staţi acolo şi eu aici. Dacă 
îmi spuneți să vin la dumneavoastră, pornesc îndată şi vin la 
dumneavoastră”. „Bine dar cum poți să vii la Domnul Isus în felul acesta?” 
„La fel, Domnul Isus este aici, chiar dacă nu-L vedem cu ochii trupului. Aşa 
că n-avem nevoie să mergem cu picioarele ca să venim la El. fiindcă EI este 
aici. Doar îi pot spune că vin la El acum”. „Dar ce înseamnă să fii 
împovărat?” „Vedeţi dumneavoastră, noi de multe ori lucrăm din greu aici. Şi 
câteodată avem de purtat lucruri cam grele. Am vrea aşa de mult atunci să 
ne odihnim puțin. La fel e şi cu păcatele. Noi suntem împovărați din pricina 
păcatului. Vina păcatului e foarte grea. Aşa că, venind la Isus cu păcatele 
noastre, El ne iartă şi ne dă odihnă”. „Dar tu ai venit la Isus?” „Da!" „Când şi 
cum?" „în cutare zi, când vorbeaţi despre versetul acesta, eu am făcut 
întocmai ce ne-ați spus. Am văzut că eram vinovată din pricina păcatului. Şi 
am zis Domnului: «Acum, Doamne, sunt impovărată. Vin la Tine şi Te rog să- 
mi ierți păcatele». Şi El mi le-a iertat”. „De unde ştii?” „Aşa a spus EI". „A fost 
vreo schimbare în viața ta de atunci?”, Da. înainte spuneam minciuni, dar 
acum nu mai mint, înainte mă mâniam, acum nu mă mai supăr, etc." „Cum 
poţi să faci aşa ceva?" „Cer putere de la Domnul. El mi-o dă, eu o iau şi aşa 
birui”. „Adevărat?”, am întrebat eu pe directoare, care era de față la 

examen.,„Da, da”, a răspuns dânsa, cu lacrimi în ochi. „Eu am băgat de 
seamă că de la o vreme fetele mele erau cu totul schimbate, dar n-am ştiut 
până azi că această schimbare s-a făcut prin lecţia de religie”. 


Ce bucurie a fost când am văzut că 20 de fete din 30 câte erau în clasă erau 
hotărâte pentru Domnul Hristos. Într-adevăr, Evanghelia este vestită 
săracilor” şi e o „putere a lui Dumnezeu pentru oricine crede”. 


xxx 


Mă opresc aici. Cred că am scris destul ca să arăt că Domnul e acelaşi şi 
puterea Duhului este aceeaşi azi ca şi în paginile Noului Testament. Lăudat 
să fie Numele Lui în veci! Să ne încredem tot mai mult în El. El este vrednic 
de încredere. 


Şi acum, dragul meu cititor, te întreb: ce ţi-au spus şi ce ți-au adus ție 
aceste rânduri? Dacă eşti întors la Dumnezeu, hotărât că vei fi îmbărbătat 
văzând cât de minunat lucrează Domnul. Şi nu mă îndoiesc că te vei ruga 
pentru această lucrare începută de El. 


Dar dacă nu eşti mântuit, de ce n-ai vrea să fii tu mântuit acum, prietene 
dragă, după citirea acestor rânduri? Mântuitorul e acelaşi şi tu ai nevoie de 
El, cum am avut şi eu. El te iubeşte şi te aşteaptă să vii la EI. Vrei tu să-L 
primeşti acum şi aici? Să facă Domnul ca acesta să fie rodul citirii acestei 
„istorii adevărate”! 


